b'\n_START_ARTICLE_\nMirgisa\n_START_SECTION_\nMesto\n_START_PARAGRAPH_\nMesto Mirgisa je bilo ustanovljeno pred trdnjavo. Stalo je kak\xc5\xa1en kilometer severno od nje in imelo povr\xc5\xa1ino okoli 75.000 m\xc2\xb2. V zgodnjem obdobju je imelo okoli 1 m visoko obzidje in se kasneje raz\xc5\xa1irilo izven njega. V mestu odkriti predmeti, med njimi vr\xc4\x8di, miljniki, modeli za kruh, vr\xc4\x8dki za pivo in kro\xc5\xbeniki, ka\xc5\xbeejo, da so bili v Srednjem kraljestvu in drugem vmesnem obdobju v njem naseljeni izklju\xc4\x8dno Egip\xc4\x8dani. Prva od dveh starej\xc5\xa1ih izkopanih hi\xc5\xa1 je bila obzidana s pravokotnim valovitim zidom iz blatnih zidakov, druga pa je bila kamnita in skoraj pravokotna z nekaj okroglimi elementi.\n_START_SECTION_\nTrdnjava\n_START_PARAGRAPH_\nVelika trdnjava je bila zgrajena v Srednjem kraljestvu, da bi branila njegovo ju\xc5\xbeno mejo  in nadzirala trgovske poti po dolini Nila iz Sudana in centralne Afrike. Skupaj s trdnjavo Debenarti na majhnem kamnitem otoku na Nilu je prepre\xc4\x8devala vdore v Egipt z juga. Arheologi so od manj\xc5\xa1e trdnjave Debenarti odkrili samo njene temelje iz Dvanajste dinastije. Njen glavni namen je bil braniti pristani\xc5\xa1\xc4\x8de in pomol na ju\xc5\xbenem koncu dr\xc4\x8de za \xc4\x8dolne. Velika trdnjava je bila opu\xc5\xa1\xc4\x8dena med vladanjem Neferhotepa I._NEWLINE_Na ozemlju med drugim in tretjim kataraktom je bilo med vladanjem Senusreta III. zgrajenih enajst trdnjav, med njimi \xc5\xa0elfak, Uronarti, Askut, Semna, Kumma in Sumna jug. Najve\xc4\x8dja med njimi je bila Mirgisa, ki je merila 40.000 m\xc2\xb2. Imela je dvojno obzidje z bastijoni in 12 m visokimi vogalnimi stolpi. Obzidje je bilo debelo ve\xc4\x8d kot 6 m in visoko ve\xc4\x8d kot 10 m. Oba vhoda v trdnjavo sta bila za\xc5\xa1\xc4\x8ditena z jarkom. Severna vrata so imela ozek prehod s portikuli in dvemi masivnimi lesenimi vrati. V trdnjavi so med izkopavanji odkrili  tempelj, posve\xc4\x8den boginji Hator, in stelo, na kateri je Hator omenjena kot zavetnica Ikena. Najdbi sta pripomogli k prepoznavanju trdnjave.\n_START_SECTION_\nPristani\xc5\xa1\xc4\x8de in dr\xc4\x8da za \xc4\x8dolne\n_START_PARAGRAPH_\nMed izkopavanji so odkrili samo nekaj sledov pristani\xc5\xa1\xc4\x8da, verjetno zaradi izjemnih poplav, in ostanke dr\xc4\x8de za \xc4\x8dolne, dolge ve\xc4\x8d kot 2 km. Dr\xc4\x8da je slu\xc5\xbeila za vleko \xc4\x8dolnov preko drugega katarakta. Zgrajena je bila iz lesenih tramov, pre\xc4\x8dno polo\xc5\xbeenih v mulj in blato. Trenje med \xc4\x8dolnom in tramovi  je zmanj\xc5\xa1ala plast razmo\xc4\x8dene gline.\n_START_SECTION_\nArheolo\xc5\xa1ke najdbe\n_START_PARAGRAPH_\nOdprava  Johna Vercoutterja je v pu\xc5\xa1\xc4\x8davi zahodno in ne dale\xc4\x8d od mesta Mirgisa odkrila grob, napolnjen z ve\xc4\x8d kot 3.500 \xc4\x8drepinjami. Na nekaterih so bili tudi napisi. V besedilih s prekletstvi so bila imena sovra\xc5\xbenih dr\xc5\xbeav in njihovih vladarjev z o\xc4\x8ditno  izra\xc5\xbeenenimi \xc5\xbeeljami, da bi jih zadelo zlo. Besedila so bila prvotno napisana verjetno na vr\xc4\x8dih, ki so jih zatem razbili in \xc4\x8drepinje zakopali v grob. V njegovi bli\xc5\xbeini so odkrili tri kipe iz Dvanajste dinastije in pe\xc4\x8dat Nebirirava I. iz \xc5\xa0estnajste dinastije.'